Innocentius etc:a dilecto filio Henrico Ketilli, clerico Aboensis diocesis, salutem etc:a. Vite ac morum honestas aliaque laudabilia probitatis et uirtutum merita, super quibus apud nos fidedigno commendaris testimonio, nos inducunt ut tibi reddamur ad gratiam liberales. Volentes itaque tibi premissorum meritorum tuorum intuitu gratiam facere specialem, beneficium ecclesiasticum cum cura uel sine cura, cuius fructus, redditus et prouentus, si cum cura, vigintiquinque, si uero sine cura fuerit, decem et octo marcharum argenti secundum taxationem decime ualorem annuum non excedant, ad venerabilium fratrum nostrorum archiepiscopi Vpsalensis et episcopi Aboensis necnon dilectorum filiorum prepositorum, decanorum, scolasticorum, cantorum, thesaurariorum, archidiaconorum, capitulorum, singulorum canonicorum et personarum Vpsalensis et Aboensis ecclesiarum collationem, prouisionem, presentationem seu quamuis aliam dispositionem communiter uel diuisim pertinens, dummodo canonicatus et prebenda ecclesie cathedralis non existat, ….. conferendum tibi post acceptationem huiusmodi cum omnibus juribus et pertinentijs suis donacioni apostolice reseruamus … Datum Viterbij quintodecimo kalendas februarij, anno secundo. Simili modo: Venerabilibus fratribus .. Adriensi et Arosiensi episcopis ac dilecto filio preposito ecclesie Strenginensis ….. A. x. xii. Aldimarius.